Document ID: 32006D0209

KOMISSION PÄÄTÖS,
tehty 9 päivänä maaliskuuta 2006,
poikkeusten myöntämisestä jäsenvaltioiden tilastojärjestelmien saattamiseksi Euroopan parlamentin ja neuvoston asetuksen (EY) N:o 1161/2005 mukaisiksi
(tiedoksiannettu numerolla K(2006) 706)
(Ainoastaan englannin-, kreikan-, maltan-, portugalin-, ranskan-, ruotsin-, slovakin-, sloveenin-, suomen-, tanskan-, tšekin-, unkarin- ja vironkieliset tekstit ovat todistusvoimaiset)
(2006/209/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon institutionaalisen sektorin mukaan jaotellun muita kuin rahoitustilejä koskevan neljännesvuositilinpidon laatimisesta 6 päivänä heinäkuuta 2005 annetun Euroopan parlamentin ja neuvoston asetuksen (EY) N:o 1161/2005 (1) ja erityisesti sen 3 artiklan 4 kohdan,
ottaa huomioon Tšekin tasavallan, Tanskan kuningaskunnan, Viron tasavallan, Helleenien tasavallan, Irlannin, Kyproksen tasavallan, Luxemburgin suurherttuakunnan, Unkarin tasavallan, Maltan tasavallan, Portugalin tasavallan, Slovenian tasavallan, Slovakian tasavallan, Suomen tasavallan sekä Ison-Britannian ja Pohjois-Irlannin yhdistyneen kuningaskunnan esittämät pyynnöt,
sekä katsoo seuraavaa:
(1)
Asetuksessa (EY) N:o 1161/2005 vahvistetaan luettelo neljännesvuosittaisista tiedoista, jotka on toimitettava 3 päivästä tammikuuta 2006 alkaen.
(2)
Asetuksen (EY) N:o 1161/2005 3 artiklan 4 kohdan mukaan komissio voi myöntää poikkeuksia kyseisen asetuksen soveltamiseen, mikäli kansalliset tilastojärjestelmät vaativat merkittäviä muutoksia. Poikkeuksia saa soveltaa enintään kolmen vuoden ajan asetuksen voimaantulopäivästä.
(3)
Useiden jäsenvaltioiden viranomaiset ovat pyytäneet kirjeitse poikkeusten myöntämistä asetuksen (EY) N:o 1161/2005 3 artiklan 4 kohdan nojalla.
(4)
Eurostatille toimitettujen tietojen perusteella jäsenvaltioiden pyynnöt poikkeusten myöntämiseksi johtuvat kansallisiin tilastojärjestelmiin tehtävistä huomattavista muutoksista, joita edellytetään asetuksen (EY) N:o 1161/2005 noudattamiseksi kaikilta osin. Neljännesvuosittaisten muita kuin rahoitustilejä koskevien, institutionaalisen sektorin mukaan jaoteltujen tilinpitotietojen keruu edellyttää täydentäviä tietolähteitä, uusien tilastollisten välineiden kehittämistä sekä sellaisen tietojen tuottamisjärjestelmän suunnittelua ja täytäntöönpanoa, jonka ansiosta voidaan noudattaa lyhyitä määräaikoja. Pyydetyt poikkeukset olisi sen vuoksi myönnettävä,
ON TEHNYT TÄMÄN PÄÄTÖKSEN:
1 artikla
Myönnetään poikkeukset liitteessä luetelluille jäsenvaltioille liitteessä vahvistetuin edellytyksin ja rajoituksin, jotta jäsenvaltiot voivat saattaa kansalliset tilastojärjestelmänsä asetuksen (EY) N:o 1161/2005 mukaisiksi.
2 artikla
Tämä päätös on osoitettu Tšekin tasavallalle, Tanskan kuningaskunnalle, Viron tasavallalle, Helleenien tasavallalle, Irlannille, Kyproksen tasavallalle, Luxemburgin suurherttuakunnalle, Unkarin tasavallalle, Maltan tasavallalle, Portugalin tasavallalle, Slovenian tasavallalle, Slovakian tasavallalle, Suomen tasavallalle, Ruotsin kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 9 päivänä maaliskuuta 2006.

Labels: 12
18
15
19